من يوميات أبو جبار .. الربا
يظن البعض أن من يسكن أوربا، مُنحل خُلقياً! ويشرب الكحول، ويرتاد النوادي الليلية، وما إلى ذلك!
من طبيعتي أنني لا أجمع، سواء بالخير أو الشر! بمعنى، ليس هناك شعب مكروه، وليس هناك شعب لطيف بالمجمل. بل أنك قابلت الأجمل من الشعب فأخذت النظرة الايجابية، وقابلت السيء من الشعب الآخر فاخذت النظرة السلبية.
أغلب التعاملات البنكية في الدول الغربية، تعاملات ربوية. أي انها تتعامل بالربا في القروض، وهذا أمر لا يمكن لأي شخص ينكره! لهذا لم ولن آخذ أي شيء بالقروض، سواء اجهزة هاتف او مستلزمات منزلية، لأنني شخصياً أحب أن أدفع وآخذ ما احتاج.
بالمقابل قمت بسؤال، شيوخ أكفاء أعرفهم منذ كنت في العراق الحبيب:
هل يمكننا التعامل مع هذه البنوك مع علمنا بأن القروض ربوية؟!
فكان الجواب: في فقه المغترب، اذا كنت بحاجة لمثل هذه القروض، فيمكنك أخذها اذا كنت بحاجة لها، لانك مضطر، وعليك ان تمتثل لقوانين البلد الذي تسكن فيه.
– أبو السا، انتة شجاي تسولف؟
— على الربا!
– يمعود أخوتي بالعراق كلهم ماخذين بالربا، اغلب البنوك بالعراق ربوية.
— ماكو هيج حجي ابو جبار!
– زين، شنو معناها، ينطيك قرض، وورة سنة لازم ترجع فوق القرض نسبة مئوية بالاضافة للقرض اللي أخذتهة؟ وورة سنتين تزيد النسبة، وورة خمس سنوات تصير النسبة اكثر واكثر؟!
— هاي الشغلة ما اعرفها ابو جبار، بس اللي اعرفة هاي ربا.
– زين شنو رأيك باللي تبيع للناس اجهزة كهربائية وتحمل عليها؟
— اتصور اني سامع هاي يجوز، بس ما متاكد.
– خلي احجيلك هاي السالفة وأنتة قرر:
هاي وحدة اجت للشيخ، كلتلة شيخنا عندي استفتاء شرعي. اني حبيت شخص، وهوة مزوج، وآني وهوة اتفقنة على الزواج، بس آني كتلة ما أتزوجك الا تطلق زوجتك! هوة بالبداية ما قبل، بس اني رحت لواحد سحار، وانطيتة فلوس حتى يسويلي سحر واتزوج.
— لا اله الا الله.
– خلي اكملك ابو السا. المرأة تكول:
الرجل طلق زوجتة بسبب السحر، واتزوجني، ودامت علاقتة وياي سنتين.
ورة السنتين، زوجتة الاولى راحت لنفس السحار، وسوت سحر ورجع زوجها الها وطلقني.
المشكلة السحار كلي اريد مبلغ كبير حتى ارجعلك زوجك، واني ما عندي، فنصحوني اروح اقترض من بنك، من رحت للبنك، طلبوا فائدة على المبلغ، يعني بين قوسين ربا، واني صراحة جاية اسالك، اكدر اخذ الفلوس حتى لو ربا، لو اعوف السالفة؟
— طننننننننننننن.
بقلم: سمير مهدي
مقالات الرأي تعبر عن أصحابها وليس بالضرورة عن SWED 24